# ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε.

 **ΑΜΑΡΟΥΣΙΟΥ** **Μαρούσι 12 – 5 – 2025**

#  Ταχ. Δ/νση: Λ. Κηφισιάς 211 Αρ. Πρ. : 93

 **Τ.Κ. 15124 Μαρούσι**

 **Τηλ. & Fax: 210 8020697**

 **Πληροφορίες: Δημ. Πολυχρονιάδης (6945394406)**

 **Email:syll2grafeio@gmail.com**

 **Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

 **ΠΡΟΣ Το Δ. Σ. της Δ. Ο. Ε.**

**Κοινοποίηση: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Συλλόγους Εκπ/κών Π. Ε. της χώρας**

**Ψήφισμα συμπαράστασης στον συνάδελφο Κώστα Κορδάτο**

 Εκφράζουμε τη συμπαράσταση και αλληλεγγύη μας στον συνάδελφο Κώστα Κορδάτο, καθηγητή του ΕΠΑΛ Καινούργιου και ιστορικό Πρόεδρο της ΠΕΤΕΕΜ - ΤΕ, που τίθεται εκτός σχολείου λίγο πριν τη σύνταξή του. Αυτό συνέβη με την πρόσφατη απόφαση του Διευθυντή Δ/θμιας Εκπαίδευσης Αιτωλ/νίας να εκτελέσει σε βάρος του συναδέλφου την παλιά πειθαρχική απόφαση που βρίσκεται σε δικονομική αναστολή.

Η δίωξή του αναφέρεται στην πολύκροτη υπόθεση από το 2003, που αφορά τη διαδικασία στέγασης του ΤΕΕ Καινούργιου και των εργασιών ανακατασκευής του κτηρίου του Αγροτικού Συνεταιρισμού, από τον Δήμο Θεστιέων, τη Νομαρχία Αιτωλ/νίας, τον ΟΣΚ-ΑΕ, την τοπική διοίκηση εκπαίδευσης, τοπικούς φορείς, καθώς και απλούς πολίτες. Παρά την εμπλοκή τόσων φορέων στο θέμα της άμεσης στέγασης του σχολείου, ο μοναδικός που άδικα κατηγορήθηκε, και αφέθηκε να υπερασπιστεί μόνο αυτός το δημόσιο συμφέρον, ήταν ο διευθυντής του νεοϊδρυθέντος ΤΕΕ Καινούργιου, που βρίσκεται ακόμα υπηρεσιακά διωκόμενος (!)

Η  μεθόδευση αυτή, αρχικά στο ποινικό μέρος, κατέπεσε στο ανώτατο δικαστήριο της χώρας, τον Άρειο Πάγο (834 / 2014). Οι κατηγορίες στο ποινικό μέρος έχουν πάψει αμετάκλητα, διότι δεν προέκυψε παράβαση καθήκοντος, αφού το Ανώτατο Δικαστήριο της χώρας δεν διαπίστωσε κάποιον «συγκαλυπτικό» σκοπό. Δεν υπήρξε καμία εμπλοκή του τότε διευθυντή του ΤΕΕ Καινούργιο, στη διαχείριση των χρηματοδοτήσεων του Δήμου για τις εργασίες εξυγίανσης και ανακατασκευής (μεγάλης κλίμακας) του κτηρίου του Α/Σ.

Παράλληλα η όλη προσπάθεια για επιβολή πειθαρχικής ποινής στο διοικητικό-υπηρεσιακό επίπεδο έχει ακυρωθεί από το Διοικητικό Εφετείο Πατρών (Α80/2018).  Η Διοίκηση αγνοεί τη δικαστική απόφαση και , εν αναμονή της εκδίκασης της νέας έφεσης του συναδέλφου στην ακύρωση της πρόσφατης διοικητικής πράξης, επιβάλει ποινή που δεν έχει κριθεί οριστικά.

Με τη νέα απόφαση για επιβολή ποινής της Διοίκησης, που επανήλθε και επιμένει στο παλιό σκεπτικό της απόφαση (2004) ενώ ακυρώθηκε από το δικαστήριο, επιδιώκεται «παντί τρόπω» η επιβολή τιμωρίας. Αυτό γίνεται λίγους μήνες πριν την αυτοδίκαιη συνταξιοδότηση του (30-6-2025) με τη λήξη του διδακτικού έτους, προκαλώντας αναστάτωση στο σχολείο,  στην τοπική κοινωνία και στην  εκπαιδευτική κοινότητα.

Μας ανησυχεί έντονα, το γεγονός ότι η Διοίκηση εκτελεί την πειθαρχική ποινή της προσωρινής «παύσης», ενώ η υπόθεση αυτή δεν έχει τελεσιδικίσει, κατά παράβαση μάλιστα της παρ. 1 του άρθρο 144 ν. 3528/2007.

Οι αυθαίρετες και καταχρηστικές ενέργειες της διοίκησης του Υπουργείου Παιδείας, οδηγούν σε έναν ιδιότυπο αλαζονικό αυταρχισμό, που η δημοκρατική κοινωνία δεν μπορεί να δεχθεί.

Καταδικάζουμε την κατάργηση του τεκμηρίου της αθωότητας με καταστρατήγηση της πειθαρχικής νομοθεσίας, με στόχο την επιβολή τιμωρίας με κάθε τρόπο.

**Στεκόμαστε αλληλέγγυοι στο συνάδελφο Κ. Κορδάτο.**

**Να πάψει επιτέλους αυτή η εικοσαετής ταλαιπωρία του, εδώ και τώρα!**

